Río Sil

O **Sil** é un río do noroeste da Península Ibérica que discorre polas provincias de León e Ourense, facendo no seu último tramo de fronteira entre esta última e a de Lugo, na zona noroeste de España. É o principal afluente do río Miño, coa que comparte a expresión popular de «o Sil leva a auga e o Miño a fama».

## Características 
Nace en La Cueta, León, ao pé de Peña Orniz, a 1980 metros de altitude. Após pasar polas comarcas de Laciana e do Bierzo (nesta, cruza a vila de Ponferrada), entra en Galicia pola provincia de Ourense, onde atravesa o Montefurado. Antigamente o seu leito rodeaba este monte nun percorrido de 3&nbsp;km.

No seu tramo medio define a fronteira entre as provincias de Lugo e Ourense. Xúntase co Miño no lugar dos Peares. Preto da intersección entre o río Sil e o río Miño están os Canóns do Sil. O seu curso é de 228&nbsp;km, pasando por vilas como Villablino, Toreno, Ponferrada, O Barco de Valdeorras, A Rúa e Quiroga. A súa conca é de 8 020&nbsp;km².

Tanto o seu caudal como o dos seus afluentes é moi estable.

A sona de ser o río máis caudaloso de Galicia está xustificada: No anuario hidrolóxico da confederación hidrográfica Miño-Sil aparece que o encoro de San Pedro, a poucos quilómetros da xuntanza co Miño, rexistra moito máis paso de auga que o dos Peares, o último do río miño antes do encontro (5492 hm3 fronte a 2762,9 hm3 de media anual). A xuntanza de ambos, na parte baixa do Miño, produce un caudal conxunto superior.

## Etimoloxía 
Segundo algúns autores crese que Sil viría do latín *sil*: ocre. Plinio o Vello falaba nos seus documentos da abundancia de ouro e prata que se tiraba das grandes explotacións mineiras da Gallaecia no que hoxe son As Médulas, na conca do Sil; tales minas eran tamén ricas en materias corantes ou pigmentos ocres. Dioscórides fala expresamente dos ocres da Iberia occidental.

Máis probable é a orixe que dan outros autores, que falan dunha raíz celto-xemánica-lituana: *sei-*, *sel-* (pingar), da que derivan os nomes doutros ríos coma os italianos Silis e Silarus. Outros autores falan da raíz celto-xemánica-báltico-eslava: *slei-*, *sli-* (esvarar).

Tamén existe unha terceira hipótese de orixe preindoeuropea.

## Principais afluentes 
**Pola ribeira esquerda**:
* Río Boeza
* Río Cabreira
* Río Casoio
* Río Bibei
** Río Camba
** Río Navea
** Río Xares
* Río Mao

**Pola ribeira dereita**: 
* Río Cúa
* Río Selmo
* Río Leira
* Río Soldón
* Río Quiroga
* Río Lor
* Río Cabe
** Río Mao

## Encoros 
Os principais encoros do río son:
* As Rozas (28 hm³), en Villablino (León).
* Bárcena (341 hm³), situado en Ponferrada (León).
* Penarrubia (13 hm³), en Rubiá (Ourense).
* Pumares, en Carballeda de Valdeorras (Ourense).
* Santiago (2 hm³), en Vilamartín de Valdeorras (Ourense).
* San Martiño (10 hm³), en Quiroga (Lugo).
* Sequeiros (11 hm³), entre Quiroga e Ribas de Sil (Lugo).
* Santo Estevo (213 hm³), en Nogueira de Ramuín (Ourense).
* San Pedro ou Pombeiros (6 hm³), entre Nogueira de Ramuín (Ourense) e Pantón (Lugo).

## Notas 
## Galería de imaxes 
:*Vexa o artigo principal en Galería de imaxes do río Sil*

Ficheiro:Río Sil.JPG|Ponte de ferrocarril sobre o Sil
Ficheiro:Galicia.Canon Sil.jpg|Canón do Sil
Ficheiro:Ribeira Sacra. Río Sil. Lugo. Galiza.jpg|O Sil na Ribeira Sacra
Ficheiro:Ribeira Sacra. Río Sil.jpg|O Sil na Ribeira Sacra
Ficheiro:Vista desde o Parador Santo Estevo, Luíntra, Nogueira de Ramuín.jpg|Vista desde o Parador Santo Estevo, Luíntra, Nogueira de Ramuín
Ficheiro:Viñedossil.JPG|Viñedos á beira do Sil

## Véxase tamén